作者:高適
標題:苦雪四首
內容:二月猶北風，天陰雪冥冥。寥落一室中，悵然慚百齡。苦愁正如此，門柳複青青。惠連發清興，袁安念高臥。餘故非斯人，為性兼懶惰。賴茲尊中酒，終日聊自過。濛濛灑平陸，淅瀝至幽居。且喜潤群物，焉能悲鬥儲。故交久不見，鳥雀投吾廬。孰雲久閑曠，本自保知寡。窮巷獨無成，春條只盈把。安能羨鵬舉，且欲歌牛下。乃知古時人，亦有如我者。